Kerk wat Ngcobo-aanvallers ‘huisves’ glo gesluitFikile Mbalula spreek die gemeenskap toe. Foto: ANA. Die Mancoba Seven Angels Ministries Church in die Nyanga-nedersetting naby Ngcobo in die Oos-Kaap waar verdagtes wat glo vyf polisiebeamptes vroeër vandeesweek afgemaai het weggekruip het, sal volgens Fikile Mbalula, minister van polisie, gesluit word. Mbalula het Vrydag aan die Ngcobo-gemeenskap gesê die kerk se deure sal gesluit word omdat dit nie ŉ plek van aanbidding is nie “maar eerder iets anders”. “Daar is geen kerk daar nie, net satanisme, hulle bid vir niks en word gehipnotiseer.” Dié kerk was glo voorheen in die nuus toe owerhede ontdek het dat kinders onwettig daar aangehou en van skoolonderrig weerhou is. Maroela Media het vroeër berig brig. Hangwani Mulaudzi, woordvoerder van die Valke, het gesê tien verdagtes is vasgetrek terwyl ander daarin kon slaag om te ontsnap. “Een polisiebeampte is gewond, maar hy sterk aan in die hospitaal,” het Mulaudzi gesê. “Die groep het ŉ kerk as wegkruipplek gebruik en is in die kerk se terrein in ŉ hoek gedryf. ŉ Skietgeveg het tussen die verdagtes en die polisie losgebars en sewe verdagtes is doodgeskiet.” Mulaudzi het bygevoeg ŉ onbekende aantal verdagtes kon daarin slaag om te ontsnap en word deur die polisie gesoek. Die toneel. Foto: Verskaf. Lt.genl. Khehla Sithole, nasionale polisiekommissaris, het Saterdag in Ngcobo gesê die verdagtes het eerste op die beamptes losgebrand. “Ons is deur die taakspan gelei en toe ons daar aankom het ons hulle in kennis gestel dat ons die polisie is en hulle versoek om na een kant toe te beweeg sodat ons die wapens kan soek [wat gesteel is tydens die aanval]. Ons het nog nie een klaar gepraat nie toe begin skiet hulle op ons en tref een van die beamptes en wond hom. Ons het teruggeskiet en sewe is doodgeskiet, én ons het elke liewe een van ons wapens terug gekry.” Sithole het gesê die waardigheid van die polisiestasie is weer herstel. “Dié wat aangeval het, sal dit nooit weer doen nie.” Lede van die Ngcobo-gemeenskap het in groot getalle na die kerk beweeg en liedjies gesing dat dit afgebrand moet word. Mbalula het op die toneel met die gemeenskap gepraat en hulle die versekering gegee die kerk sal gesluit word. “Ons gaan nie ŉ situasie toelaat waar mense doen wat hulle wil nie, ons is ŉ land met ŉ wet. Dié wat hier dood is sal boeie in die hemel kry.” Mbalula het die gemeenskap gewaarsku teen instansies wat “kamstig” die Here wil dien, maar eintlik ander bedoelings het. Hy het ook die gemeenskap gemaan om nie reg in eie hande te neem en die kerk af te brand nie, maar eerder toe te laat dat die reg sy gang gaan. Volgens Mbalula is pres. Cyril Ramaphosa ook baie tevrede met die werk wat die polisie gedoen het. Die polisie soek glo in die grotte agter die kerkperseel na die verdagtes wat daarin kon slaag om te ontsnap. Maroela Media het vroeër berig ŉ groep gewapende aanvallers het vroeg Woensdag die Ngcobo-polisiestasie binnegegaan en op die beamptes aan diens losgebrand. Drie beamptes asook ŉ afgetrede soldaat is op die plek doodgeskiet. Die verdagtes het van die toneel gevlug met ŉ polisievangwa en het twee polisiebeamptes saam met hulle geneem. Die liggame van die twee beamptes is later langs die pad, sowat ses kilometer van die polisiestasie, aangetref. Dit blyk dat albei beamptes op teregstellingswyse geskiet is.